Document ID: /roh_data/filtered/fineweb-2-filterrobots_roh.jsonl.gz/59438

Dapi bun quatter onns è Petra Oggenfuss trenadra da memoria. Suenter avair frequentà la scolaziun tar il SVGT, la Federaziun svizra per trenament da memoria, ha ella lura er gist fundà sia atgna fatschenta «hirnplus». Sco il num di gia saja la finamira d'avair in tscharvè plus.
Curs e trenaments da memoria porscha Petra Oggenfuss ad in e scadin. Il mument lavura ella dentant principalmain cun seniors en chasas d'attempads, tranter auter er per prevegnir a la malsogna demenza.
Petra Oggenfuss lavura tranter auter er suenter ina metoda da Gregor Staub, ina corifea en il trenament da memoria. Uschia ha ella per exempel per mintga cifra dad 1 fin 100 in maletg. Il tscharvè funcziuneschia meglier visualmain ed uschia saja pussibel da tegnair endament meglier cifras, datas da naschientscha u er numers da telefon.
Creschida si è Petra Oggenfuss a Rabius che vegnia adina a restar sia vaira patria. La stad passada ha ella fatg durant in'emna in viadi a pe davent da ses dachasa a Winterthur a Rabius, quai per avair ina giada temp be per ella senza stress, senza internet e medias socialas. Quest viadi ha ella dentant er cumbinà cun sia nova professiun. Uschia ha ella tegnì endament tut ils vitgs e lieus ch'ella ha visità durant quest viadi, er quai suenter la metoda da maletgs dad 1 fin 100.